เอกชนแห่ลงทุนโรงไฟฟ้าขนาดเล็ก
สนพ. เผยเอกชนแห่ลงทุนโรงไฟฟ้าขนาดเล็กจ่ายไฟฟ้าเข้าระบบแล้ว 217 ราย กำลังผลิต 4,930&nbsp; เมกะวัตต์ ระบุพลังงานหมุนเวียนจากโซลาร์เซลล์และลมได้รับความสนใจมากสุด
9 เม.ย. 2553

สนพ. เผยเอกชนแห่ลงทุนโรงไฟฟ้าขนาดเล็กจ่ายไฟฟ้าเข้าระบบแล้ว 217 ราย กำลังผลิต 4,930  เมกะวัตต์ ระบุพลังงานหมุนเวียนจากโซลาร์เซลล์และลมได้รับความสนใจมากสุด
นายวีระพล   จิรประดิษฐกุล     ผู้อำนวยการสำนักนโยบายและแผนพลังงาน (สนพ.)  เปิดเผยว่า สถานภาพการรับซื้อไฟฟ้าจากผู้ผลิตไฟฟ้าขนาดเล็ก(เอสพีพี)และผู้ผลิตไฟฟ้าขนาดเล็กมาก (วีเอสพีพี) รวม 217 ราย มีกำลังการผลิตไฟฟ้า 4,930  เมกะวัตต์ โดยแยกเป็นเอสพีพี มียอดขายไฟฟ้าเข้าระบบแล้ว จำนวน 56 ราย กำลังผลิตติดตั้ง 4,119  เมกะวัตต์  แบ่งเป็นเชื้อเพลิงเชิงพาณิชย์ได้แก่ ถ่านหิน ก๊าซธรรมชาติ น้ำมันเตา จำนวน 1,723.5 เมกะวัตต์  เชื้อเพลิงจากพลังงานหมุนเวียน ได้แก่ ชีวมวล 349 เมกะวัตต์ และเชื้อเพลิงอื่นๆ 32 เมกะวัตต์
ส่วนการรับซื้อไฟฟ้าจากผู้ผลิตไฟฟ้าขนาดเล็กมาก(วีเอสพีพี)  มียอดขายไฟฟ้าเข้าระบบแล้ว จำนวน 161 ราย กำลังผลิตติดตั้ง 811 เมกะวัตต์ แบ่งเป็นจากพลังงานหมุนเวียน  เช่น แสงอาทิตย์(โซลาร์เซลล์)  7.7 เมกะวัตต์ ก๊าซชีวภาพจากมูลสัตว์ น้ำเสียจากโรงงาน  43 เมกะวัตต์  ชีวมวล 287.8 เมกะวัตต์ ขยะ 10.8 เมกะวัตต์ พลังน้ำ 0.54 เมกะวัตต์ และพลังลม 0.38 เมกะวัตต์  รวมทั้งเชื้อเพลิงเชิงพาณิชย์จาก   ถ่านหิน 6 เมกะวัตต์ 
นอกจากนี้ยังมีโครงการเอสพีพีจากพลังงานหมุนเวียน ที่อยู่ระหว่างการพิจารณาโครงการ  ได้แก่ พลังงานแสงอาทิตย์ 7 ราย กำลังผลิตติดตั้ง 432.เมกะวัตต์     พลังงานลม 10 ราย กำลังผลิตติดตั้ง 928 เมกะวัตต์ และพลังงานขยะ  4 ราย กำลังผลิตติดตั้ง 285 เมกะวัตต์
สำหรับโครงการวีเอสพีพี ที่อยู่ระหว่างการพิจารณา พบว่าโครงการพลังงานแสงอาทิตย์  มีผู้ยื่นเสนอขายไฟฟ้าสูงสุดเมื่อเทียบกับเทคโนโลยีประเภทอื่น คือ 126 ราย กำลังผลิตติดตั้งสูงถึง 613  เมกะวัตต์ รองลงมาได้แก่ ชีวมวล 60 ราย กำลังผลิตติดตั้ง 492  เมกะวัตต์ ก๊าซชีวภาพ 22 ราย กำลังผลิตติดตั้ง 76  เมกะวัตต์ พลังงานขยะ 20 ราย กำลังผลิตติดตั้ง 140 เมกะวัตต์ และพลังงานลม 11 ราย กำลังผลิตติดตั้ง 77 เมกะวัตต์  
“เอกชนสนใจลงทุนตั้งโรงไฟฟ้าขนาดเล็กมากขึ้น โดยเฉพาะการใช้เชื้อเพลิงจากพลังงานหมุนเวียนอย่างโซลาร์เซล และลม  เนื่องจากได้รับส่วนต่างราคารับซื้อไฟฟ้า(แอดเดอร์) โดยโซลาร์เซลได้รับในอัตรา 8 บาท/หน่วย ส่วนพลังงานลม 3.50 บาท/หน่วย ถือเป็นแนวโน้มที่ดีเพราะเป็นการส่งเสริมให้มีการหาพลังงานทดแทนลดการใช้น้ำมันและก๊าซฯที่ยังต้องนำเข้ามาเป็นส่วนใหญ่”นายวีระพล กล่าว 
อย่างไรก็ตาม สนพ. มีมาตรการส่งเสริมการผลิตไฟฟ้าจากพลังงานหมุนเวียนที่เหมาะสมสำหรับการผลิตไฟฟ้าจากพลังงานหมุนเวียนแต่ละชนิดและเทคโนโลยี ให้สอดคล้องกับศักยภาพและเกิดประโยชน์สูงสุดต่อการกำหนดนโยบายส่งเสริมการผลิตไฟฟ้าจากพลังงานหมุนเวียนของประเทศ  ซึ่งได้กำหนดส่วนเพิ่มราคารับซื้อไฟฟ้าใหม่ จากราคารับซื้อไฟฟ้าตามระเบียบการรับซื้อไฟฟ้าจากเอสพีพี และวีเอสพีพี รวมทั้งแก้ไขกฎระเบียบอื่น ๆ เพื่อให้เกิดการส่งเสริมพลังงานหมุนเวียนตามแผนพลังงานทดแทน 15 ปีของกระทรวงพลังงาน